INFORMARE privind reglementări referitoare la înregistrarea prezenţei parlamentarilor în parlamente naţionale şi Parlamentul European

      Marea Britanie( 

      Camera Comunelor

      Nu există un registru privind prezenţa membrilor în plen. În Jurnalul Camerei (Hansard, care publică transcrierea dezbaterilor din Cameră) se înregistrează listele cu numele membrilor care au votat „pentru” sau „împotriva” propunerilor de lege supuse dezbaterilor. Dar, aceste liste nu-i consemnează pe toţi membrii prezenţi, întrucât parlamentarii care se abţin de la vot nu sunt menţionaţi, chiar dacă au participat la dezbateri. Nu există nici o dispoziţie referitoare la înscrierea unei abţineri şi, prin urmare, este imposibil de stabilit din acest Jurnal dacă un anumit parlamentar s-a abţinut de la vot în mod deliberat ori nu a fost prezent. De asemenea, în Jurnalul Camerei se publică doar acei membri care au luat cuvântul şi nu toţi cei care sunt prezenţi. 

     Situaţia este diferită pentru şedinţele din comisii. Membrii care participă sunt consemnaţi la începutul transcrierii lucrărilor. Înregistrarea se face în mod simplu, unul dintre membrii personalului tehnic al comisiei notând cine este prezent şi cine nu. 

      În cadrul şedinţelor din comisiile permanente, se întocmesc liste cu numele tuturor membrilor aparţinând comisiilor respective, iar în dreptul parlamentarilor care sunt prezenţi la şedinţele în cauză se trece un asterisc. 

      În cadrul şedinţelor din comisiile speciale, înainte de începerea acestora, se întocmesc liste cu toţi parlamentarii prezenţi. 

     În Sintezele sesiunii, care reprezintă în principal un rezumat statistic al activităţii Camerei pentru fiecare sesiune, se precizează de câte ori a participat fiecare parlamentar la lucrările comisiei din care face parte. 

     Nu există o procedură prin care parlamentarilor li se cere anunţarea prezenţei sau absenţei. În ghidul de proceduri al Camerei
 această situaţie este formulată astfel: „Cu ocazii obişnuite, prezenţa membrilor în Parlament nu este impusă de nici una dintre Camere (…). În Camera Comunelor, asigurarea prezenţei a devenit o funcţie a partidelor, iar membrii desemnaţi de către şeful fiecărui partid să asigure disciplina de partid (whips) au ca sarcină asigurarea unei reprezentări adecvate pentru toate activităţile importante. Procesele verbale ale comisiilor includ liste de prezenţă şi acestea, împreună cu publicarea listelor (division lists) şi a transcrierilor dezbaterii în Jurnalul Camerei, permit membrilor să demonstreze prezenţa lor regulată în Parlament”. 

*

*     *

     Există un anumit interes public în privinţa înregistrărilor prezenţei membrilor. Ocazional, există şi articole de presă pe această temă. Un site web actualizat de către voluntari („They Work for You”
) pune la dispoziţie date cu privire la statistica votului unui membru în Cameră, precum şi alte informaţii colaterale (numărul de luări de cuvânt ori de întrebări adresate). Cu toate că datele provin din surse oficiale, cum ar fi Jurnalul Camerei, apar anumite probleme în privinţa exactităţii acestora. 

     Camera Lorzilor

     Prezenţa membrilor Camerei Lorzilor, la lucrările plenului şi ale Marilor Comisii se înscrie de către funcţionarii care participă la şedinţă (table clerks şi, respectiv, doorkeepers). Pentru lucrările comisiilor speciale, înscrierea prezenţei se face de către funcţionarul comisiei. Statisticile prezenţei individuale se publică de către Cameră pentru fiecare şedinţă. 

     Regulamentul Camerei Lorzilor precizează că membrii trebuie să participe la şedinţele Camerei. Atunci când nu pot participa, aceştia trebuie să obţină o autorizaţie de a absenta, care se poate acorda de către Cameră. Autorizaţia se poate obţine oricând. Persoanei căreia i s-a acordat autorizaţia nu poate participa la şedinţele Camerei până la expirarea acesteia, cu excepţia cazului în care trebuie să depună un jurământ. 

     Dacă un lord căruia i s-a acordat autorizaţia de a absenta doreşte să participe la lucrări în cursul perioadei respectivei absenţe, el trebuie să anunţe Camera asupra acestui fapt, cu cel puţin o lună înainte de ziua în care doreşte să participe. 

     Pentru calitatea de membru în Camera Lorzilor nu se primeşte indemnizaţie, însă se acordă alocaţii în funcţie de prezenţă (alocaţie de întreţinere, alocaţie pentru cazare şi cheltuieli pentru birou). 

     Societatea civilă nu dispune de mecanisme de control. Presa prezintă statistici referitoare la prezenţă, atunci când acestea se dau publicităţii. 

     Statele Unite ale Americii

     Senatul

     Art. VI din Regulamentul Senatului stipulează în legătură cu cvorumul că acesta este dat de majoritatea senatorilor legitim aleşi şi confirmaţi. Senatorii nu pot lipsi de la şedinţele Senatului fără autorizaţie. În situaţia în care în timpul şedinţelor în plen unul dintre senatori pune existenţa cvorumului sub semnul întrebării, preşedintele cere secretarului să facă apelul nominal şi să anunţe rezultatul, aceste proceduri având loc fără dezbatere. Ori de câte ori, în urma apelului nominal, se constată neîntrunirea cvorumului, majoritatea senatorilor prezenţi se pot adresa  Sergentului de Arme în vederea aducerii la şedinţă a senatorilor absenţi, măsură ce se va lua fără dezbatere. 

     Camera Reprezentanţilor

     Art.3 paragraful 1 din Regulamentul Camerei Reprezentanţilor menţionează faptul că membrii Camerei pot absenta de la lucrări pe motiv de deces în familie, boală ori misiuni oficiale. Cererile pentru permisele de absentare se depun la Camera de Verificare (Cloakroom) şi se semnează de către liderul partidului din care membrul în cauză face parte. Ele se depun în faţa Camerei în fiecare seară şi se înregistrează în Registrul Congresului. 

     Senatorilor şi reprezentanţilor care absentează de la lucrările Parlamentului li se reduce indemnizaţia corespunzător. Astfel, potrivit unei secţiuni din Codul legislativ al Statelor Unite (Titlul 2, Capitolul 3, secţiunea 39), Secretarul Senatului ori Directorul general al Camerei Reprezentanţilor (în temeiul certificării de către grefierul Camerei Reprezentanţilor) scad din indemnizaţia lunară (ori din alte plăţi periodice autorizate prin lege) pentru fiecare membru sau delegat cuantumul aferent fiecărei zile în care acesta a absentat de la lucrările Senatului sau Camerei, cu excepţia situaţiei în care membrul sau delegatul indică drept motiv pentru o astfel de absenţă starea sa de sănătate ori pe cea a unui membru al familiei sale. 

*

     Informaţiile cu privire la prezenţa senatorilor şi a reprezentanţilor la şedinţele plenare sunt publice. Acest fapt rezultă din existenţa unei rubrici speciale în cadrul Daily Press Gallery de la Camera Reprezentanţilor, numită Roll Call Votes (voturile exprimate pe bază de apel nominal) care cuprinde lista tuturor membrilor prezenţi la şedinţele plenului şi modul în care aceştia au votat
. O lista similară există şi este accesibilă publicului pe pagina de web a Senatului
. 

     Referitor la interesul public, organizaţie neguvernamentală din SUA, National Taxpayers Union, a realizat o statistică a absenţelor parlamentarilor, încercând să determine şi drepturile salariale care ar fi trebuit reduse.

                    Austria

                   Consiliul Naţional 

                   În situaţia în care un membru este în imposibilitate de a participa la una sau mai multe şedinţe plenare succesive ale Consiliului Naţional, acesta ori grupul parlamentar din care face parte aduce acest lucru la cunoştinţa Administraţiei Parlamentare, înainte de începerea şedinţei ori înainte de începerea primei şedinţe dintr-o serie de şedinţe succesive. La începutul şedinţei, Preşedintele Camerei citeşte numele membrilor care nu pot participa la aceasta. Numele sunt înregistrate în Jurnalul Camerei (care este publicat pe Internet din 1996). 

                   Pentru şedinţele în comisii, membrii sunt obligaţi să semneze o listă de prezenţă, care constituie parte din documentele oficiale ale şedinţelor comisiei. Aceste documente nu sunt însă accesibile publicului.

                   Dacă un membru este în imposibilitate de a participa la şedinţe timp de 30 de zile sau mai mult, el este obligat să informeze Preşedintele în legătură cu aceasta, în scris, menţionând şi motivele pentru care absentează. Dacă motivul pentru care membrul Camerei absentează este oricare altul în afară de boală, Preşedintele informează Consiliul Naţional cu privire la motivul absentării. Dacă temeinicia motivului absentării este pusă sub semnul întrebării, Consiliul Naţional poate decide fără dezbatere dacă se impune ca membrul Camerei să participe fără întârziere la şedinţele Nationalrat. 

                   Consiliul Federal 

                   Membrii Consiliului Federal sunt obligaţi să participe la şedinţele plenare şi la cele din comisiile din care fac parte. 

                   Dacă un membru nu poate participa la una din şedinţele plenare, el are obligaţia să aducă acest lucru la cunoştinţa Preşedintelui, cât de curând posibil, menţionând şi motivul şi durata aproximativă a absentării. 

                   În situaţia în care un membru îl  informează pe Preşedintele Camerei că nu va putea participa la şedinţele plenare pentru cel puţin 30 de zile şi pentru orice alt motiv în afara de boală ori dacă un membru absentează cel puţin 30 de zile fără a informa Preşedintele în legătură cu aceasta, Preşedintele are obligaţia de a informa plenul Consiliului Federal. Dacă motivul absentării este pus sub semnul îndoielii ori dacă membrul în cauză nu a prezentat scuze, plenul Consiliului Federal poate decide, fără dezbatere, dacă acesta trebuie să se prezinte la şedinţă fără întârziere ori dacă se impune să-şi justifice absenţa. 

                   Dacă membrul Consiliului Federal nu răspunde favorabil, în termen de 30 de zile, cererii adresate într-o şedinţă publică a Consiliului Federal de a se prezenta fără întârziere la şedinţele plenare ori respingerii justificării absenţelor sale, acesta îşi poate pierde mandatul, conform dispoziţiilor constituţionale. 

*

*     *

Unele ziare publică listele cu numărul şi durata luărilor de cuvânt ale membrilor Parlamentului în şedinţele plenare. 

Controlul organizaţiilor neguvernamentale asupra acestor informaţii

La începutul şedinţelor plenare publice, Preşedintele citeşte numele parlamentarilor absenţi. Numele acestora se înregistrează în Jurnalul Camerei, publicat pe Internet. Nu există statistici cu privire la accesarea acestei rubrici din Jurnalul Camerei. 

                   Georgia

                   Serviciul de informatică al şedinţelor plenare şi Serviciul de supraveghere sunt abilitate să ţină evidenţa registrelor de prezenţă/absenţă a membrilor Parlamentului la şedinţele plenare. Procedura începe atunci când preşedintele de şedinţă anunţă înregistrarea parlamentarilor. Înregistrarea se face pe bază de cartele electronice individuale. Sistemul de înregistrare cuprinde numele şi numărul membrilor prezenţi şi generează o listă de prezenţă, care se tipăreşte ulterior. 

                   În privinţa şedinţelor în comisii, fiecare membru participant confirmă prezenţa, semnând o listă a membrilor comisiei, pregătită de directorul personalului comisiei respective. 

        Procedura de motivare a absenţelor

        La începutul fiecărei şedinţe plenare, după înregistrarea parlamentarilor, reprezentantul Serviciului de supraveghere întocmeşte o listă cu membrii prezenţi/absenţi. Înainte ca procedura de înregistrare să înceapă, informaţiile scrise cu privire la motivele absentării membrilor în cauză sunt transmise reprezentantului Serviciului de supraveghere, de către liderii sau vice-liderii majorităţii, opoziţiei şi grupurilor parlamentare din care membrii respectivi fac parte. 

                   Acei membri ai Parlamentului care sunt independenţi sunt obligaţi să aducă personal şi în scris la cunoştinţa reprezentantului Serviciului de supraveghere motivele absentării de la şedinţe. Dacă un membru al Parlamentului nu prezintă aceste informaţii în timp util, se va considera că a lipsit nemotivat de la şedinţa plenară. Dimpotrivă, nu se va considera absenţă nemotivată refuzul unui membru al Parlamentului de a participa la o şedinţă plenară, la dezbateri şi la procesul decizional din raţiuni legate de opiniile sale politice. 

                   Dacă absenţele sunt pentru caz de boală, situaţie familială ori din motive temeinice, membrul Parlamentului este obligat să informeze dinainte preşedintele ori vicepreşedintele comisiei, dacă acesta nu poate participa la şedinţele din comisie, şi pe preşedintele ori vicepreşedintele grupului parlamentar, dacă nu poate participa la şedinţele plenare. 

                   Informaţiile cu privire la prezenţa parlamentarilor la şedinţe nu se publică, însă sunt accesibile pe pagina de web a Parlamentului. Orice persoană interesată are acces la aceste informaţii. 

                   Societatea civilă nu exercită un control regulat asupra acestor aspecte. 

                   Bosnia-Herţegovina

                   Prezenţa parlamentarilor este înregistrată electronic, prin intermediul unui card personalizat, la începerea fiecărei şedinţe. Prezenţa parlamentarilor la lucrările comisiilor este realizată de secretariatul comisiei şi este consemnată în rapoartele de lucru.

                   Potrivit Regulamentelor celor două Camere ale Parlamentului, parlamentarii care nu pot participa la lucrările plenului într-o zi de lucru trebuie să-l informeze în scris pe Preşedintele Camerei din care fac parte, prezentând motivele absenţei.

                   Datele privind prezenţa/absenţa parlamentarilor constituie informaţii cu caracter public, societatea civilă putând solicita rapoarte în acest sens de la Administraţia parlamentară.

                   Irlanda

                   Nu există nici un sistem de înregistrare a prezenţei parlamentarilor la lucrările Parlamentului. Singurele date înregistrate se referă la votul propriu-zis, aceste date nereprezentând o listă de prezenţă. Un membru al Parlamentului poate fi prezent la lucrări diferite perioade de timp, dar nu este obligat să fie prezent la votul final. 

                   Procedura privind lucrările comisiilor este diferită, prezenţa parlamentarilor la lucrări fiind consemnată la secretariatul comisiei. În situaţiile în care nu sunt programate activităţi în plen, membrilor Parlamentului li se reţin indemnizaţiile zilnice dacă nu figurează în listele de prezenţă ale comisiilor. Asigurarea prezenţei a devenit o funcţie a partidelor, existând membrii desemnaţi de către şeful fiecărui partid să asigure disciplina de partid (whips).  

                   Nu există nici o prevedere care să reglementeze absenţa de la lucrările Parlamentului.

                   Datele privind activitatea parlamentară, inclusiv statisticile despre prezenţa/absenţa parlamentarilor sunt de interes public. Parlamentul irlandez are o televiziune proprie, care prezintă toate aspectele relevante în acest sens. De-a lungul timpului, mass-media au întocmit o serie de rapoarte despre activitatea parlamentară, inclusiv statistici privind prezenţa/absenţa membrilor parlamentului, dar acestea nu reprezintă liste de prezenţă oficiale. Nu există nici o dispoziţie referitoare la înscrierea unei abţineri în înregistrările Parlamentului şi, prin urmare, este imposibil de stabilit din listele de vot dacă un anumit membru s-a abţinut de la vot în mod deliberat sau nu a fost prezent.   

                   Albania

                   Potrivit art.39 din Regulamentul Camerei, stenogramele şedinţelor din comisiile permanente cuprind informaţii referitoare la data stabilită pentru întrunire, date despre prezenţa şi participarea membrilor Parlamentului, precum şi a invitaţilor, la dezbateri.

                   Art.54 din acelaşi Regulament prevede că la şedinţele plenare sunt întocmite minute. În conţinutul acestora sunt menţionate data la care are loc şedinţa Camerei şi prezenţa parlamentarilor la lucrări.

                   Orice parlamentar are dreptul de a consulta stenogramele de şedinţă înainte de a fi făcute publice.

                   Slovacia

                   Conform art. 63 al Regulamentului Consiliului Naţional al Republicii Slovace, fiecare deputat trebuie să participe la şedinţele Consiliului Naţional şi la lucrările comisiilor în care a fost ales. 

                   Lista de prezenţă a deputaţilor în plenul Consiliului Naţional sau la lucrările comisiilor se elaborează şi se semnează de către toţi deputaţii prezenţi. 

                   Un deputat care nu poate participa la şedinţa Consiliului Naţional ori la cele ale comisiilor, datorită stării de sănătate ori a altui motiv întemeiat, trebuie să prezinte o cerere scrisă Preşedintelui Consiliului Naţional pentru absenţa din plen ori preşedintelui comisiei din care face parte, pentru absenţa din cadrul lucrărilor în comisii. În această cerere el trebuie să indice motivul pentru care nu a putut participa la şedinţă, precum şi perioada de absenţă. Nu este necesară justificarea în cazul absenţei în legătură cu obligaţiile de deputat îndeplinite cu acordul Preşedintelui Consiliului Naţional sau ale preşedintelui comisiei. 

                   În cazul unei absenţe pentru care nu a fost prezentată o cerere scrisă, deputatul poate utiliza alte mijloace corespunzătoare. O astfel de solicitare trebuie confirmată în scris, fără întârziere. 

                   Preşedintele Consiliului Naţional apreciază dacă motivul absenţei unui deputat de la şedinţele Consiliului Naţional reprezintă o cauză rezonabilă pentru absenţa sa. Motivele absenţei deputatului de la lucrările unei comisii se apreciază de către preşedintele respectivei comisii. Deputatului i se dă ocazia de a-şi susţine poziţia. 

                   Motivele absenţei unui deputat de la şedinţa în plen sau din comisii se raportează imediat după încheierea lunii curente. Examinând motivele absenţei unui deputat, Preşedintele Consiliului Naţional sau preşedintele comisiei în discuţie anunţă decizia sa deputatului şi Cancelariei care, în situaţia unei absenţe nemotivate de la lucrările plenului sau ale comisiilor, modifică indemnizaţia deputatului, astfel cum se autorizează printr-o lege specială
. Cancelaria trimite această decizie şi preşedintelui grupului parlamentar căruia îi aparţine deputatul. 

                   Dacă absenţa unui membru de la o şedinţă a Consiliului Naţional ori a unei comisii nu a fost motivată de către Preşedintele Consiliului Naţional sau, respectiv, de preşedintele acelei comisii, parlamentarul poate depune, în termen de 5 zile de la primirea notificării deciziei de nemotivare a absenţei sale, o contestaţie în scris la Preşedintele Consiliului Naţional şi poate solicita acestuia soluţionarea ei, în conformitate cu avizul Comisiei pentru mandat şi imunităţi şi a vicepreşedinţilor Consiliului Naţional. Decizia Preşedintelui Consiliului Naţional este definitivă. 

                   Înscrierea prezenţei la fiecare şedinţă a Consiliului Naţional ori a comisiei se gestionează şi se păstrează la Cancelarie. 

                   Dacă un deputat nu motivează absenţa sa de la o şedinţă a Consiliului Naţional ori a unei comisiei, fie din voinţă proprie, fie pentru că nu a urmat procedura prescrisă, o astfel de absenţă se consideră nemotivată. 

                   Dispoziţiile anterioare se aplică şi în cazul absenţei parţiale de la lucrări. 

                   Aspectele referitoare la prezenţa şi absenţa deputaţilor constituie informaţii de interes public, acestea publicându-se pe site-ul Consiliului
, la rubrica „Prezenţa deputaţilor”.

                   Elveţia

                   În practică, se întocmeşte o listă de prezenţă a membrilor Parlamentului, doar pentru a stabili cine are dreptul la indemnizaţia zilnică. În cazul Consiliului Naţional, deputaţii pot semna lista de prezenţă pe toată durata şedinţei. În cazul Consiliului de Stat, Preşedintele face apelul nominal, după începerea şedinţei. Dacă un membru al Consiliului de Stat întârzie la lucrări, se poate înscrie pe lista de prezenţă la Secretarul Consiliului.

                   Nu există o procedură pentru motivarea absenţelor, parlamentarii nefiind obligaţi să-şi motiveze absenţele. Pentru a primi indemnizaţia, parlamentarii care lipsesc din motive medicale sau sunt plecaţi în misiuni de lucru în străinătate pot solicita motivarea absenţelor.  

                   Listele de prezenţă sunt publice, fiind publicate pe site-urile Camerelor, împreună cu rezultatele votului. Societatea civilă nu dispune de metode de control privind aceste aspecte.

                   Finlanda

                   Membrii Parlamentului finlandez fac prezenţa prin procedură electronică, la începutul şedinţei, prin apăsarea unui buton aflat pe pupitru. Lista de prezenţă se introduce în minuta şedinţei. Absenţele nu se motivează. Informaţiile privind prezenţa parlamentarilor la lucrări sunt accesibile pe site-ul Parlamentului.

                   Un membru al Parlamentului poate solicita învoirea de la lucrări, pentru motive medicale sau de altă natură. Preşedintele Parlamentului poate aproba o solicitare de învoire pentru o perioadă de o săptămână, pentru motive de altă natură decât cele medicale. Pentru perioade mai mari de o săptămână, învoirea poate fi aprobată în şedinţă plenară, la solicitarea Preşedintelui Parlamentului.   

                   Toate informaţiile privind prezenţa la lucrări a membrilor Parlamentului, precum şi a rezultatului votului sunt publice, fiind publicate în mod regulat în mass-media. 

                   Germania

                   Bundestag

                   Potrivit art. 13 din Regulamentul Bundestag-ului, membrii Parlamentului semnează zilnic în registrul de prezenţă. Cei care nu semnează registrul de prezenţă şi nu participă la vot sunt sancţionaţi cu reţinerea indemnizaţiei zilnice, cu o sumă care este cuprinsă între 20-100 euro. Comisiile parlamentare au propriile liste de prezenţă.

                   Dacă un membru al Parlamentului nu poate lua parte la şedinţe pe durata întregii zile de lucru, acesta trebuie să-l anunţe în scris, în prealabil, pe Preşedintele Camerei. Motivarea absenţei nu este obligatorie, iar în acest caz suma reţinută din indemnizaţie este mai mică. În situaţia în care un parlamentar lipseşte o zi, numele său este consemnat în înregistrările oficiale ale Bundestag-ului.

                   Societatea civilă nu poate dispune măsuri de control privind aceste aspecte.   

                   Danemarca

                   Parlamentul danez nu are definite proceduri şi metode pentru stabilirea prezenţei parlamentarilor, prezenţa la lucrări nefiind obligatorie. Absenţa nu trebuie motivată, dar un membru al Parlamentului poate solicita motivarea unei absenţe potrivit reglementărilor Regulamentului Folketing-ului.

                   În cadrul Regulamentului de Ordine Interioară sunt prevăzute reglementări pentru situaţiile în care este impusă obligativitatea participării la unele şedinţe ale Parlamentului. Permisiunea de a absenta de la şedinţele Parlamentului se acordă de către Preşedinte pe o perioadă de 7 zile pentru motive medicale, în situaţia participării la reuniuni în străinătate, sau pentru un parlamentar care ocupă şi funcţia de ministru.

                   Înregistrările electronice ale votului sunt publice, astfel încât societatea civilă poate beneficia de aceste date.      

                   Croaţia

                   Art.180 şi 220 din Regulamentul Parlamentului stipulează că înainte de începerea şedinţelor deputaţii semnează în registrul de prezenţă. Registrul de prezenţă se deschide de către un funcţionar autorizat în prima zi de sesiune, cu două ore înainte de începerea acesteia, la intrarea în sala principală de şedinţă. Registrul de prezenţă este deschis pe perioada sesiunii, iar deputaţii semnează în fiecare zi de şedinţă. 

                   Prezenţa membrilor Parlamentului la şedinţele în comisii se înregistrează de serviciul personalului parlamentar şi se notează în minutele şedinţelor acestora. 

                   Regulamentul Parlamentului nu prevede procedura aplicabilă absentării de la şedinţe. 

                   Prezenţa ori absenţa membrilor Parlamentului la şedinţe constituie informaţie de interes public şi este adesea dezbătută în mass media. 

                   Conform Legii cu privire la accesul la informaţii, organizaţiile neguvernamentale pot cere informaţii despre prezenţa parlamentarilor la şedinţe. 

                   Israel
                   Prezenţa parlamentarilor este înregistrată electronic, la intrarea în clădire. Aceasta înseamnă că, atât ora de intrare, cât şi cea de ieşire este înregistrată. În cadrul şedinţelor în plen nu există o modalitate de înregistrare a prezenţei parlamentarilor, cu excepţia luărilor de cuvânt ale acestora, care sunt inserate în stenogramele de şedinţă. De asemenea, prezenţa parlamentarilor este menţionată şi în cadrul stenogramelor din şedinţele comisiilor parlamentare.

                   Nu există obligativitatea prezenţei membrilor Parlamentului, atât în cadrul şedinţelor în plen, cât a şi celor din comisii. Totuşi, există obligaţia de a nu absenta de la lucrările Camerei, fără o justificare rezonabilă, pentru o perioadă de două luni sau mai mult, ori pentru mai mult de 1/3 din perioada de activitate din timpul sesiunii de vară sau iarnă a Forului legislativ. Această obligaţie este stipulată expres în art.13 lit.a-b din Legea privind imunităţile, drepturile şi obligaţiile membrilor parlamentului, amendată la 1 august 2005.

                   Art. 13 litera d din cadrul aceluiaşi act normativ prevede: ,,Comisia de etică poate impune o serie de sancţiuni pentru încălcarea dispoziţiilor referitoare la prezenţă, care pot îmbrăca diferite forme, cum ar fi: avertisment, mustrare, mustrare severă, interzicerea dreptului la cuvânt pe o durată de până la 10 zile, în cadrul şedinţelor de plen sau în comisii; limitarea exercitării atribuţiilor de membru al Parlamentului, prin interzicerea dreptului de a depune propuneri legislative, introducerea de moţiuni sau imposibilitatea de a adresa întrebări şi interpelări; interzicerea dreptului de a participa la şedinţele în plen sau ale comisiilor, pentru o perioadă de până la şase luni; reţineri din salariu sau alte indemnizaţii pentru zilele în care parlamentarul a lipsit nejustificat”.

                   Parlamentul publică anual statistici cu privire la activitatea parlamentarilor, ce includ şi informaţii cu privire la numărul de zile în care aceştia au fost prezenţi în cadrul sesiunilor parlamentare.

                   Există organizaţii neguvernamentale care au drept obiect de activitate monitorizarea calităţii actului de guvernare. Cea mai cunoscută dintre aceste organizaţii este ,,Mişcarea pentru o guvernare de calitate în Israel”. Această organizaţie formulează petiţii şi depune acţiuni în faţa Înaltei Curţi de Casaţie şi Justiţie, dar nu au existat până acum astfel de demersuri cu privire la prezenţa la şedinţe a membrilor Parlamentului.

                   Lituania

                   Aspectele referitoare la prezenţa membrilor Parlamentului în cadrul şedinţelor în plen sau ale comisiilor permanente sunt reglementate în Regulamentul Camerei, şi anume în cuprinsul următoarelor articole:

                   „Art.10 Participarea membrilor parlamentului la şedinţele Camerei. 

                1. Parlamentarii sunt obligaţi să participe la şedinţele Camerei (…)

                   5. Parlamentarii trebuie să ia parte la şedinţele Conducerii Camerei, la Adunarea Seniorilor, la şedinţele comisiilor ori subcomisiilor din care fac parte.

                   6. Membrii Parlamentului au obligaţia de a participa la şedinţele Comisiei de etică şi proceduri, în urma unei invitaţii scrise din partea preşedintelui comisiei. Dacă un parlamentar se află în imposibilitate de a lua parte la această şedinţă, el va trebui să informeze în scris asupra motivelor care îl împiedică să participe. Comisia pentru etică şi proceduri poate soluţiona încălcarea principiilor etice de către un membru al Parlamentului, respectiv a aspectelor care ţin de interesul public sau privat, chiar şi fără prezenţa la şedinţă a parlamentarului invitat, dacă se consideră că explicaţiile scrise sau absenţa repetată a acestuia de la şedinţele comisiei nu au un temei justificat”.

                   „Art.11 Prezenţa membrilor Parlamentului la şedinţe şi plecarea acestora în străinătate. 

                   Este demn de a fi reţinut faptul că se consideră prezent parlamentarul care a fost înregistrat la cel puţin ½ din numărul actelor normative care au fost adoptate, potrivit ordinii de zi, precum şi cel care a participat la toate şedinţele Camerei din ziua respectivă.

                   Dacă parlamentarul este în imposibilitate de a participa la şedinţele de plen ale Camerei, ale comisiilor sau subcomisiilor din care face parte, el are obligaţia de a face o notificare, în prealabil sau dacă nu este posibil, nu mai târziu de o săptămână de la absentare, către Secretariatul Camerei sau preşedintele comisiei ori subcomisiei cu privire la motivele pentru care a absentat.

                   Sunt considerate motive justificate pentru absentarea de la lucrările Camerei ori ale comisiei, respectiv subcomisiei din care  parlamentarul face parte: incapacitatea temporară de muncă, călătoria de afaceri, concediul pentru creşterea copilului sau neparticiparea la şedinţe cu aprobarea Biroului permanent al Camerei.

                   Secretariatul Camerei va înregistra notificările membrilor Parlamentului privind absenţa de la lucrări, iar secretariatele comisiilor şi subcomisiilor vor înregistra, de asemenea, lipsa parlamentarilor de la activităţile specifice acestora. Aceste evidenţe, împreună cu actele justificative privind absenţa de la şedinţele de plen sau din comisiile permanente ori subcomisii, precum şi concluziile preşedinţilor de comisii trebuie prezentate Comisiei pentru etică şi proceduri înainte de data de 10 a lunii următoare.

                   Comisia pentru etică şi proceduri va decide dacă motivele pentru care absenţa parlamentarului de la lucrările Camerei sunt sau nu importante şi justificate; la fel vor proceda şi preşedinţii comisiilor ori subcomisiilor care vor analiza temeinicia motivelor invocate de către parlamentarii absenţi. Disputele  privind motivaţiile parlamentarilor care pot apărea sunt soluţionate de Comisia de etică şi proceduri, care va ţine seama de concluziile preşedintelui comisiei respective şi de explicaţiile celui în cauză.

                   Preşedintele Comisiei de etică şi proceduri va anunţa Biroul permanent asupra datei ţinerii şedinţei în care se va dezbate  neparticiparea unor membrii ai Parlamentului la şedinţele plenului Camerei ori ale comisiilor permanente, înainte de data de 20 a fiecărei luni şi va publica anunţul pe site-ul Camerei”.

                   Art.15 din Regulamentul Camerei, intitulat „Reducerea indemnizaţiei membrilor Parlamentului”, prevede că: ,,Pentru parlamentarul care nu a fost prezent fără un motiv justificat la mai mult de jumătate din şedinţele în plen ale Camerei, în care au fost adoptate acte normative stabilite conform ordinii de zi convenite, salariul său pe acea lună va fi diminuat cu 1/3. Pe baza concluziilor Comisiei de etică şi proceduri, Biroul permanent va lua decizia reducerii salariale a parlamentarului în cauză. Astfel, suma reţinută va fi dedusă din salariul parlamentarului pe luna următoare. 

                   Decizia Biroului permanent referitoare la reducerea salariului poate fi atacată în termen de 15 zile de la comunicare. Apelul va fi însoţit de opinia Preşedintelui Camerei, iar Camera va decide printr-o rezoluţie”.

                   Art.21 „Excluderea de la şedinţe a membrilor Parlamentului.

                   Camera poate dispune eliminarea temporară  a unui parlamentar de la şedinţă, până la sfârşitul zilei, în cazul în care acesta: continuă, după ce a fost chemat la ordine, să întrerupă lucrările  ori nu ţine cont de recomandările preşedintelui Comisiei de etică şi proceduri privind evitarea unui conflict de interese; proferează insulte sau ameninţări la adresa Preşedintelui Republicii, Preşedintele Camerei, a celorlalţi parlamentari, a Guvernului sau a Primului-ministru; aduce atingere calităţii de parlamentar prin acţiunile sale.

                   Deciziile privind eliminarea temporară a unui parlamentar din sala de şedinţă vor fi luate fără dezbateri, prin votul majorităţii simple a participanţilor, la recomandarea Preşedintelui Comisiei de etică şi proceduri.

                   Dacă parlamentarul care a fost exclus temporar din sala de şedinţă refuză să părăsească incinta şi continuă să ocupe scaunul, atunci şedinţa va fi suspendată, iar agenţii de  ordine îl vor escorta în afara Camerei.

                   Parlamentarul care este eliminat temporar din sală nu va primi salariul pentru ziua sau perioada de timp pentru care a fost dispusă excluderea sa de la şedinţele Camerei”.

                   Art.88. „Secretariatul Camerei.

                   Secretariatul Camerei va înregistra toţi parlamentarii care participă la şedinţe, va primi motivaţiile scrise a celor care nu pot fi prezenţi la lucrări conform ordinii de zi stabilite şi va informa Comisia de etică şi proceduri despre acestea”.

                   Art.98  „Înregistrarea membrilor Parlamentului.

                   Şedinţele Camerei au loc începând cu ora 10 dimineaţa, respectiv ora 15  pentru cele de după-amiază.

                   Parlamentarii au obligaţia de a semna în condica de prezenţă înainte de intrarea în sala de şedinţă, precum şi înaintea votului care se desfăşoară conform ordinii de zi prestabilite”.

                   Art.122 „Stenogramele şedinţelor Camerei.

                   Stenogramele şedinţelor Camerei vor fi publicate de către Departamentul de documentare şi vor fi semnate de preşedintele de şedinţă. 

                   Ele vor fi distribuite comisiilor şi grupurilor parlamentare, nu mai târziu de a doua zi după şedinţa Camerei.

                   Parlamentarii pot aduce modificări privind conţinutul stenogramelor până a doua zi după şedinţă. Dacă există discuţii asupra interpretării sau conţinutului acestor stenograme, Camera va adopta o decizie, prin votul majorităţii simple a celor prezenţi, după  prezentarea unor explicaţii scurte din partea preşedintelui de şedinţă”.

*

*     *

                   Mass-media relatează frecvent despre absenţele nemotivate ale membrilor Parlamentului şi informează asupra topului absenţilor de la lucrări, aspecte care au un impact important asupra imaginii publice a instituţiei ca atare.

                   Până în prezent, organizaţiile neguvernamentale nu au întreprins activităţi importante pe linia monitorizării prezenţei/absenţei membrilor Parlamentului de la activităţile Camerei.

                   Estonia

                   Există un sistem de vot electronic, care este folosit şi pentru înregistrarea prezenţei membrilor Parlamentului la şedinţele plenului Camerei. Înregistrările sunt stocate într-o bază de date şi sunt puse la dispoziţia publicului pe  site-ul Parlamentului.

                   Regulamentul Camerei prevede, în ceea ce priveşte participarea şi verificarea prezenţei în cadrul şedinţelor, următoarele:

                   Art.77 „Verificarea prezenţei membrilor Parlamentului.

                  (…) cvorum-ul de şedinţă va fi verificat, prin controlarea prezenţei parlamentarilor. Prezenţa membrilor Parlamentului va fi verificată la începutul şedinţei, precum şi la finalul adoptării unei legi care necesită cel puţin votul majorităţii celor prezenţi. În timpul şi în cadrul unor sesiuni extraordinare ale Camerei, verificarea prezenţei se va face şi la cererea unui parlamentar.

                   De asemenea, fiecare comisie permanentă ţine o listă de şedinţă cu membrii prezenţi şi una cu cei absenţi, care este publicată pe site-ul Camerei”.

                   Motivele pentru care parlamentarii pot absenta sunt făcute publice pe Internet. De regulă, sunt considerate motive justificate pentru absenţa de la şedinţele Camerei: boala, deplasări în străinătate, probleme familiale.

*

*     *

                   Mass-media monitorizează lunar problemele legate de absenţele parlamentarilor şi publică statistici referitoare la rata de participare a acestora la lucrările Camerei.

                   Înregistrările referitoare la participarea ori absenţele parlamentarilor de la şedinţele Camerei ori ale comisiilor din care fac parte sunt publicate pe Internet.

                   Suedia

                   Conform Regulamentului, în Parlamentul suedez nu există obligativitatea prezenţei la lucrările în plen ori la şedinţele din comisii. În consecinţă, nu există sancţiuni pecuniare sau de altă natură pentru membrii Parlamentului care lipsesc nemotivat.

                   Listele de prezenţă sunt ţinute numai pentru şedinţele plenare în care se dă votul final pentru aprobarea unor legi, precum şi în cadrul şedinţelor din comisiile permanente, atunci când trebuie luată o decizie privind dezbaterea unei legi.

                   Controlarea prezenţei parlamentarilor la lucrările Camerei rămâne la latitudinea grupurilor parlamentare. În acest sens, chestiunea prezenţei propriilor parlamentari este considerată ca ţinând mai mult de disciplina de partid, decât de un control administrativ.

                   Motivele pentru care partidele acordă parlamentarilor permisiunea de a lipsi de la lucrările Camerei sunt foarte stricte. Pentru scurte perioade de timp, se utilizează un sistem de echilibrare a numărului de absenţe între partide, pentru a nu afecta votarea anumitor legi; astfel, fiecare partid parlamentar, atât cele care se află la putere, cât şi cele din opoziţie, trebuie să aibă un număr egal de absenţi.

                   Pentru utilizarea acestui sistem de control al prezenţei, partidele desemnează propriii membri, care se ocupă cu primirea notificărilor şi care decid asupra acordării permisiunii de a absenta de la lucrări pentru parlamentarii solicitanţi, cu excepţia cazurilor medicale care nu pot fi anunţate.

                   Permisiunea de a absenta, acordată de Preşedintele Camerei ori cazurile medicale, constituie motiv justificat pentru absentarea de la lucrările Parlamentului. Un parlamentar poate cere acordarea unei perioade de concediu (concediu de paternitate, delegaţii în străinătate). Pentru o perioadă de absenţă mai mică de o lună, permisiunea este dată de Preşedintele Camerei, iar pentru perioade mai mari, de către conducerea Camerei. Salariul parlamentarului este redus cu 1/3, după o absenţă de 15 zile.

                   Atunci când un membru al Parlamentului este bolnav sau în imposibilitate de a participa la şedinţe din alte motive, pentru mai mult de o lună de zile, un alt parlamentar va fi desemnat să-i ţină locul.

                   De asemenea, parlamentarul care datorită stării de boală nu este capabil de a-şi îndeplini atribuţiile beneficiază de concediu medical, situaţie în care va fi plătit în baza asigurării medicale  proprii şi nu din salariu.

                   Înregistrările prezenţei la vot a membrilor Parlamentului reprezintă documente oficiale ale Camerei care au un caracter public.

                   Italia

                   Camera Deputaţilor

                   Prezenţa membrilor Parlamentului la sesiunile plenare ale Camerei Deputaţilor sau la şedinţele comisiilor permanente din care fac parte nu este înregistrată în mod oficial. Un parlamentar care a participat în proporţie de cel puţin 30% la votarea legilor stabilite conform ordinii de zi este considerat prezent.

                   Indemnizaţia zilnică de şedinţă acordată unui parlamentar este redusă cu 206,58 euro pentru fiecare zi de absenţă de la şedinţele plenare, în timpul cărora sunt votate, pe baza unui sistem electronic, legile aflate pe ordinea de zi.

Potrivit art.46 din Regulamentul Camerei Deputaţilor: ,,Legile adoptate de Cameră sau deciziile comisiilor permanente nu sunt validate dacă nu au fost votate cu majoritatea membrilor prezenţi. Pentru avizele date de comisiile permanente în legătură cu propuneri care nu au caracter legislativ este necesară prezenţa a cel puţin ¼ din numărul membrilor lor. (…) Preşedintele Camerei ori preşedintele de comisie nu este obligat să verifice prezenţa parlamentarilor pentru întrunirea cvorumului necesar, cu excepţia cazurilor când verificarea prezenţei este cerută de 20 de deputaţi, pentru şedinţele de plen, respectiv 4 deputaţi, pentru şedinţele din comisii”.

                   Conform art.48 bis din acelaşi Regulament al Camerei Deputaţilor: ,,Este de datoria fiecărui parlamentar de a lua parte la lucrările Camerei”. 

                   Biroul permanent va decide asupra procedurilor şi motivelor pentru care se acordă permisiunea parlamentarilor de a absenta de la activităţile Parlamentului. Biroul permanent va decide asupra deducerilor care vor fi făcute din indemnizaţia zilnică de şedinţă, ca urmare a absenţei de la lucrările Camerei ori de la şedinţele comisiilor permanente. De asemenea, tot Biroul permanent va stabili şi asupra motivelor justificate, pentru cazurile de absenţă ale parlamentarilor, care nu atrag diminuarea indemnizaţiei acestora.

                   Potrivit art.46 pct.2 din Regulamentul Camerei Deputaţilor: ,,Deputaţii aflaţi în delegaţii externe şi care au fost desemnaţi de Cameră, ori deputaţii care fiind membri ai Guvernului lipsesc justificat de la lucrările Camerei, datorită specificului atribuţiilor lor, vor fi trecuţi ca prezenţi în scopul realizării prezenţei necesare întrunirii cvorumului de şedinţă.

                  Problema legată de absenţa/prezenţa membrilor parlamentului de la lucrările Camerei nu constituie informaţie de interes public.

                   Senat

                   Conform art.62 din Regulamentul Senatului, senatorii pot absenta de la şedinţe numai cu condiţia de fi adresat, în prealabil, o cerere către Preşedintele Camerei în care să-şi motiveze neparticiparea la dezbateri.

                   La rândul lui, Preşedintele va anunţa la începutul fiecărei şedinţe numele senatorilor care absentează. Numele parlamentarilor absenţi alături de cele ale membrilor parlamentului aflaţi în delegaţii oficiale în străinătate sunt publicate în Anexa B a stenogramei de şedinţă. Astfel, există liste publice în care sunt trecuţi absenţii motivaţi de la lucrări.

                   De asemenea, în momentul adoptării legilor, potrivit art.108 din acelaşi regulament, senatorii sunt obligaţi să utilizeze sistemul electronic de vot care arată şi numărul celor prezenţi, respectiv absenţi din sala de plen.

                   Senatorii care lipsesc motivat de la dezbateri ori aceia care au calitatea de membri ai guvernului şi îşi îndeplinesc atribuţiile specifice nu vor fi luaţi în calcul la verificarea de către Preşedinte a prezenţei necesare întrunirii cvorumului de şedinţă. Aceeaşi regulă se aplică, conform art.108 alin.2 din regulament, şi în cazul parlamentarilor care absentează motivat şi depun o cerere în acest sens, care va fi aprobată de Preşedinte dar numai în limita a 1/10 din numărul total al senatorilor.

                   Polonia

                   Seim

                   Conform art. 7.1 din Regulamentul Seimului, parlamentarii sunt obligaţi să participe la şedinţele plenare, şedinţele comisiilor şi întrunirile altor organisme în care au fost aleşi. 

                   Prezenţa parlamentarilor la şedinţele plenare se poate atesta prin registrul de prezenţă accesibil în fiecare zi de şedinţă, pe timpul primelor două ore de la începerea dezbaterilor, precum şi prin participarea la vot, confirmată prin utilizarea cartelelor electronice nominale, şi, ulterior, prin înregistrarea votului. Registrele de prezenţă, după expirarea perioadei în care pot fi consultate, se depun la Preşedintele Seimului. 

                   Aceleaşi reguli se aplică şi pentru registrele de prezenţă ale şedinţelor în comisii ori subcomisii. 

                   În situaţia în care un deputat nu poate participa la şedinţa Seimului ori la reuniunea unei comisii, el are obligaţia de a aduce acest lucru la cunoştinţa Preşedintelui Camerei ori a Preşedintelui comisiei în timp util, dacă este posibil. Deputaţii sunt obligaţi să se învoiască de la preşedintele Camerei ori de la preşedintele comisiei respective în termen de 7 zile şi sub formă scrisă. Modalităţile de depunere a cererilor de scutire sunt stabilite de către Biroul Seimului. 

                   Sunt considerate motive întemeiate pentru absentarea de la şedinţele plenare, şedinţele în comisii ori de la un vot următoarele situaţii: 

1) maladie ori necesitatea de a îngriji o persoană bolnavă;

2) sejurul în străinătate ori în provincie pe bază de delegaţie din partea Seimului, a Preşedintelui Seimului ori a unei comisii şi aprobată de Biroul Seimului;

3) concomitenţa reuniunilor comisiilor ori subcomisiilor din care deputatul în cauză face parte, dacă a participat la una dintre aceste reuniuni; în caz de concomitenţă între o şedinţă plenară şi o şedinţă în comisie, sub rezerva art.152 (4), exercită funcţia de deputat-raportor ori ia cuvântul în plenul Seimului;

4) concediu acordat de către preşedintele Seimului;

5) alte evenimente imprevizibile şi insurmontabile. 

                   Informaţiile cu privire la cei absenţi fără motiv de la şedinţele plenare şi în comisii sunt publice. 

                   Regulamentul Seimului prevede următoarele sancţiuni pentru neîndeplinirea obligaţiei de a participa la şedinţele plenare sau în comisii: reducerea salariului de bază şi a sporurilor, mustrarea, avertismentul şi chemarea la ordine.

                   Conform art. 24 (1) din Regulament, Preşedintele Seimului stabileşte reducerea indemnizaţiei de parlamentar şi a indemnizaţiei de funcţie, ori numai a uneia dintre aceste indemnizaţii, dacă deputatul în cauză primeşte numai o indemnizaţie din cele două cu:

                   1) 30% pentru fiecare zi de absenţă nemotivată ori pentru neparticiparea la mai mult de o cincime din voturile exprimate într-o zi de dezbateri;

                   2) 30% pentru fiecare zi de absenţă nemotivată de la reuniunile comisiei, dacă numărul acestor absenţe depăşeşte o cincime din numărul reuniunilor comisiei dintr-o lună calendaristică. 

                   Informaţiile cu privire la reducerea indemnizaţiilor sunt publice. 

                   Seimul dispune şi de un sistem electronic de vot în timpul şedinţelor plenare, care funcţionează pe bază de cartele electronice nominale. Nu există sistem de vot electronic pentru şedinţele în comisii. 

                   În timpul şedinţelor plenare, participarea la vot se verifică prin utilizarea registrelor tipărite. 

                   Pentru şedinţele în comisii nu există metode de verificare a prezenţei parlamentarilor la acestea. 

                   Senat 

                   Legea cu privire la exercitarea mandatului de deputat ori de senator şi Regulamentul Senatului stabilesc obligaţia senatorilor de a participa la şedinţele plenare ale Camerei. Senatorii pot atesta prezenţa la şedinţele Camerei prin semnarea într-un registru special. Prezenţa senatorilor este confirmată şi de lista tipărită a participării la vot. 

                   Procedurile şi metodele de elaborare a listelor de prezenţă sunt rezultatul unei practici adoptate de Secretariatul General al Senatului. Listele de prezenţă, cu numele senatorilor în ordine alfabetică, sunt elaborate de către Biroul pentru proceduri al Senatului, în forma unui document de 10 pagini, în format A4, în Microsoft Word. Listele de prezenţă sunt pregătite separat, pentru fiecare zi de şedinţă, cu indicarea datei şi sunt depuse la intrarea în sala de şedinţă, cu aproximativ 30-60 de minute înainte de începerea şedinţei. Senatorii confirmă prezenţa semnând lista. Listele de prezenţă împreună cu scutirile senatorilor semnate de către preşedintele Camerei se anexează la procesul verbal al şedinţei, constituind, conform art.39 din Regulament, document oficial de procedură parlamentară. 

                   Conform art.22.2 din Regulament, prezenţa senatorilor la şedinţă se atestă şi cu listele tipărite ale participării la vot. Votul se desfăşoară electronic, înregistrându-se numele fiecărui senator şi modul în care acesta a votat. Listele tipărite cu voturile exprimate se anexează procesului verbal al şedinţei plenare. Aceste liste pot fi utilizate pentru verificarea prezenţei senatorilor la şedinţe. 

                   Portugalia 

                   Prezenţa deputaţilor în şedinţele plenare este consemnată prin listele de prezenţă. Există o bază de date cu numele tuturor deputaţilor aleşi. Ori de câte ori se operează o înlocuire, baza de date este modificată. Această listă este utilizată pentru verificarea prezenţei deputaţilor la şedinţele plenare şi pentru semnalarea absenţelor. 

                   Există dispoziţii care reglementează situaţia absenţelor deputaţilor din Adunarea Republicii în timpul şedinţelor în plen. Aceasta este importantă în special în privinţa consecinţelor practice ale absenţelor – pierderea mandatului de deputat. Sediul materiei se află în Constituţie, Regulamentul Adunării Republicii şi în Rezoluţia Adunării Republicii 77/11 octombrie 2003 privind regimul absenţelor de la şedinţele plenare. 

                   Constituţia Republicii Portugheze

                   Conform art.159, deputaţii au obligaţia să participe la şedinţele plenare şi la reuniunile comisiilor din care fac parte. 

                   Conform art.160, deputaţii care nu participă la şedinţele Adunării Republicii sau care depăşesc numărul de absenţe admis de Regulament îşi pierd mandatul. 

                   Regulamentul Adunării Republicii

                   Art.68 stabileşte că prezenţa deputaţilor la şedinţele plenare este verificată la începutul şi în oricare moment al şedinţei. 

                   Secretarii Biroului au competenţa de a verifica prezenţa deputaţilor la şedinţele plenare. 

                   Rezoluţia Adunării Republicii nr.77/11 octombrie 2003

                   Conform acestui act normativ, absenţele de la şedinţele plenare sunt verificate, începând cu lista de prezenţă, care este disponibilă în sala de şedinţă şi semnată personal de către fiecare deputat. 

                   Serviciile de asistenţă a şedinţelor plenare informează, din oficiu, pe baza listei de prezenţă, care sunt deputaţii care nu pot participa la şedinţă pe motiv de „misiune parlamentară”. 

                   Preşedintele sau membrul Biroului special desemnat în acest sens retrage lista de prezenţă şi semnalează absenţa deputaţilor care nu au semnat. Procedurile menţionate se aplică pentru fiecare şedinţă plenară, chiar dacă aceasta este divizată în mai multe perioade într-o zi de lucru. 

                   Prezenţa deputaţilor la şedinţele comisiilor

                   La începutul fiecărei legislaturi, numărul şi lista comisiilor sunt stabilite de către plenul Adunării. Grupurile parlamentare desemnează apoi deputaţii aparţinând ficărei comisii. 

                   Aceste informaţii sunt înregistrate în baza de date sus amintită mai sus, care este utilizată şi pentru înregistrarea listelor de prezenţă. Divizia pentru asistarea lucrărilor în comisii pregăteşte listele de prezenţă, care sunt semnate de deputaţii prezenţi. Prezenţele sunt apoi înregistrate în baza de date. 

                   Nu se utilizează mijloace electronice care să permită identificarea deputaţilor în această bază de date. 

                   Listele de prezenţă pentru şedinţele comisiilor sunt validate de către preşedinţii acestora (sau de către vicepreşedinţi, în absenţa preşedinţilor) la sfârşitul reuniunilor. 

                   Slovenia

                   Adunarea Naţională 

                   În timpul şedinţelor plenare, Adunarea Naţională utilizează sistemul de vot electronic. Acest sistem verifică prezenţa deputaţilor în timpul votului, iar rezultatele sunt disponibile sub formă de liste cu numele deputaţilor.  

                   Pentru şedinţele în comisii nu există sistem electronic de vot şi implicit de verificare a prezenţei deputaţilor la acestea. 

                   Conform Regulamentului Adunării Naţionale, deputaţii sunt obligaţi să participe la şedinţele plenare şi la şedinţele organismelor Camerei. În situaţia în care aceştia nu îşi pot îndeplini obligaţia de prezenţă, ei trebuie să informeze în timp util preşedintele Adunării ori Preşedintele organismului respectiv. Comisia pentru mandate şi alegeri stabileşte procedura detaliată cu privire la răspunderea deputaţilor pentru absenţele nejustificate de la şedinţele plenare ori ale comisiilor.  

                   În al doilea rând, Adunarea verifică prezenţa deputaţilor la şedinţele plenare şi din comisii odată cu verificarea cvorumului. 

                   Prezenţa deputaţilor se stabileşte prin intermediul votului electronic, prin ridicarea de mâini ori prin apel nominal. Modalitatea de verificare a prezenţei este stabilită de către Preşedintele Camerei. 

                   Comisia pentru mandate şi alegeri a decis, printre altele, că absenţele de la şedinţe se stabilesc pe baza verificării prezenţei în conformitate cu art.82 şi 83 din Regulament:

                   - pentru şedinţele plenare – prin intermediul sistemului de vot electronic, tipărind lista de prezenţă întocmită înaintea primului vot; 

                   - pentru şedinţele în organismele de lucru – prin intermediul listelor de participare a deputaţilor prezenţi în timpul stabilirii prezenţei înaintea primului vot.

                   Se consideră că un deputat a absentat nemotivat de la o şedinţă a Adunării Naţionale dacă acesta nu a fost prezent în timpul celui de-al treilea vot şi, până atunci, prezenţa la celelalte voturi a fost sub 50%. 

                   Se consideră că un deputat a absentat nemotivat de la o şedinţă a unui organism de lucru al Adunării dacă acesta nu şi-a conformat prezenţa semnând lista de participare ori dacă nu a fost prezent în timpul celei de-a treia întocmiri a prezenţei pentru lipsă de cvorum. 

                   Norvegia

      Prezenţa parlamentarilor la lucrările în plen nu este înregistrată, însă Preşedintele Parlamentului este obligat să stabilească dacă se întruneşte cvorumul, adică dacă sunt prezenţi cel puţin jumătate din parlamentari. Aceasta se realizează prin numărare.

       La nivelul comisiilor, absenţa unui membru se înscrie în procesul verbal al şedinţei respective. 

        Procedura de motivare a absenţelor

        Există două proceduri diferite pe care le poate urma parlamentarul care doreşte să absenteze de la lucrările plenului. În primul rând, acesta poate solicita Parlamentului acceptul de a absenta, caz în care un membru supleant este solicitat să ia locul respectivului parlamentar pe durata absenţei sale. Parlamentarii sunt obligaţi în temeiul Constituţiei să participe la lucrările Parlamentului. Prin urmare, aceştia trebuie să aibă un motiv temeinic pentru a absenta. În această situaţie informează Biroul Parlamentului cu privire la motivul în cauză.

        În al doilea rând, există şi o procedură neoficială de înţelegere, adică grupul parlamentar al respectivei persoane îşi poate da acordul asupra cererii de a absenta. Acest sistem implică faptul că grupul parlamentar trebuie să garanteze atingerea cvorumului în orice moment şi că proporţionalitatea existentă între grupurile parlamentare se păstrează, ca şi cum ar fi prezenţi toţi parlamentarii. Persoana desemnată cu disciplina de partid din cadrul fiecărui grup parlamentar răspunde de admiterea ori respingerea acestor cereri de absentare.

      Pentru lucrările în comisii, membrul care doreşte să absenteze trebuie să notifice acest fapt comisiei, în conformitate cu Regulamentul Parlamentului.

*

*     *

      Uneori în presă există anumite luări de poziţie cu privire la absenţa parlamentarilor de la lucrările comisiilor şi chiar referitor la absenţa din plen. 

      Pentru organizaţiile neguvernamentale nu există un sistem de control asupra acestor aspecte. 

     Belgia 

     Camera Reprezentanţilor 

     Serviciul pentru documente şi arhive păstrează la zi listele de prezenţă a deputaţilor în şedinţele plenare şi din comisii. Practic, secretarii tehnici ai comisiilor consemnează numele deputaţilor prezenţi în timpul reuniunilor şi tot ei întocmesc şi listele de prezenţă. Aceste liste sunt apoi trimise Serviciului pentru documente şi arhive pentru a fi transpuse în date statistice. Aceste date pot fi consultate de către Preşedintele Camerei, de liderii de grup sau de către parlamentarii interesaţi. 

     Deputaţii sunt obligaţi să comunice Secretariatului general dacă absentează de la şedinţele plenare. 

     Absenţele se consideră a fi motivate în următoarele situaţii:

· îndeplinirea unor obligaţii ce decurg din mandat;

· motive de sănătate;

· motive familiale;

· deces în familie;

· funeralii;

· obligaţii profesionale;

· interese profesionale;

· îndeplinirea unei misiuni;

· îndeplinirea unei misiuni în străinătate;

· deplasarea în străinătate;

· îndeplinirea unei misiuni în cadrul adunărilor internaţionale;

· forţa majoră.

     Absenţele şi prezenţele la şedinţele plenare se publică în procesul verbal integral al şedinţei în plen. Acest proces verbal integral este publicat pe internet şi pe suport de hârtie. 

     Spania

                Senat

                Prezenţa membrilor Parlamentului la şedinţele în plen şi  la cele din comisiile permanente este înregistrată de fiecare grup parlamentar, prin modalităţi de control care ţin de disciplina internă. De asemenea, în mod indirect, monitorizarea prin sistemul electronic de vot în cadrul şedinţelor de plen reprezintă o modalitate de control a prezenţei parlamentarilor.

                 În cadrul şedinţelor comisiilor permanente, anunţarea rezultatelor votului de către un consilier (letrado) anume desemnat dintre membrii staff-ului reprezintă, indirect, un mijloc de verificare a prezenţei senatorilor la lucrări. 


       În ceea ce priveşte motivarea absenţelor, fiecare grup parlamentar are propria sa procedură.

                   Bulgaria    

                   Sistemul de vot electronic permite şi înregistrarea prezenţei parlamentarilor, aceştia fiind consideraţi prezenţi, dacă pe parcursul unei şedinţe de lucru au participat cel puţin la un vot. Listele de prezenţă sunt păstrate pe suport electronic, la biroul chestorilor Parlamentului. 

                   Parlamentul European

                   Membrii prezenţi la lucrările Parlamentului semnează condica de prezenţă, potrivit art. 129 al Regulamentului. Numele parlamentarilor prezenţi la lucrări sunt publicate în minuta fiecărei şedinţe. Un membru poate notifica Departamentul pentru şedinţe că a fost prezent la lucrări, chiar dacă numele său nu figurează în minuta încheiată la sfârşitul şedinţei. Lista de prezenţă este publică. În cazul absenţei, parlamentarului i se reţine indemnizaţia zilnică.

                   Societatea civilă are acces la informaţii, poate dispune de metode de control, dar aceste controale nu au o valoare oficială la nivelul Parlamentului European.

Notă. Informarea reflectă conţinutul răspunsurilor primite de la parlamentele statelor membre ale Centrului European de Cercetare şi Documentare Parlamentară al Parlamentului European, ca urmare a solicitării trimise către ECPRD de Secretariatul general al Camerei Deputaţilor în data de 20.06.2006. 


� Erkine May, Parliamentary Practice, Ediţia 23, 2004, p. 207. 


� http://www.theyworkforyou.com 


� � HYPERLINK "http://www.house.gov/daily/hpg.htm" �http://www.house.gov/daily/hpg.htm�. 


� � HYPERLINK "http://www.senate.gov/legislative/LIS/roll_call_lists/vote_menu_109_2.htm" �http://www.senate.gov/legislative/LIS/roll_call_lists/vote_menu_109_2.htm�. 


� Art. 7 alin. (1) şi (2) din Legea nr. 120/1993 privind Consiliul Naţional. 


� � HYPERLINK "http://www.nrsr.sk/" �www.nrsr.sk� 

